- Juan
- ←
- 18
- →

18
Jisus achikbau
(Mt. 26.47-56; Mr. 14.43-52; Lc. 22.47-53)
1 Jisus nuna ti inagnak, niina jintintaiji aidaun yajuak jiinki entsa Cedrón tutai amain katigká, numi olivos tutai ajakbaunum jegantaju. 2 Judas Jisusan sujuktinchakam nunak shiig dekau, nui Jisus ditajai kuashtá ijunin asamtai. 3 Nunin asa Judas, kuashat suntag Romanmaya aidaun yajuak, nuigtú sacerdote apuji, fariseo aidau ditashkam, jega Apajuí ememattain kuitamin aidau ishiakbaujai, lamparan, nuigtú jii ekemajag, nagkin tinamdaekag, Jisusan kautuawajui. 4 Imaninaig Jisusak ni dutikam atinjinak shiig dekagmamu asa, paan ditá emtin wajantá:
—¿Ya egagme? —tiuwai.
5 Tuinam dita aiinak:
—Jisus Nazaretnumiaya nu egainaji.
Tiagtai Jisus ayaak:
—Witjai nunak, —tumabiuwai.
Judas Jisusan unupiagtatus wekagushkam, nui ditajai ijutkau asa, 6 Jisus: “Witjai”, tutai puyatkag wakettsag nugkaa kakekaju. 7 Nunikagmatai awentsag:
—¿Ya egagme? —tiuwai.
Tutai dita aiinak:
—Jisus Nazaretnumiaya nu egaji.
8 Tiagtai Jisus ayaak:
—Yaunchuk witjai timajim jama, mina dekas achigkatasa egatkugmek, tikich aina juka idaisatajum, wetinme, —tiuwai.
9 Nunak Jisus Apajin segaak: “Apawah, ame sujusbaunak makichkish emegkatkachjame” tiuwa nu betek uminu asamtai tiuwai. 10 Nuna tusa taig Simón Pedro tutaiya nu, espada akachumamujin ukuini juwakug, dekas sumo sacerdote inake Malco daagtinun kuwishí untsujiya nuna asankauwai. 11 Dutiktai Jisus Pedron chichajak:
—Espadajum jukim awajata, ¿amek, mina Apag waittsati tujutbauwa nunak umimainchauk anentaimtujam? —tiu.
Jisus Anasa jeen ejegamu
12 Nuna tusa taig suntag aidau, ditá capitanji, nuigtú jega Apajuí ememattain kuitamin aidaujai ijuntujag Jisusan achikag jigkajajui. 13 Dutikawag Anasa jeen ejegawajui Caifasa wegajin, nu mijantinig Caifás sumo sacerdote wajas pujau asamtai. 14 Nunú Caifás judío aidaun chichajak: “Ashí aentsun ayamjuk uwemtijatnuk, dekas makichik aents mantamnamainai”, tiuwa nunuwai.
Pedro Jisusnak waintsamjai tibau
(Mt. 26.69-75; Mr. 14.66-72; Lc. 22.54-57)
15 Jisusan jukiag emagtai, Simón Pedro tutaya nu, tikich Jisusa jintintaijiya nujai ukunum pataesag weedau. Nunú tikich Jisusa jintintaijiya duka, sumo sacerdote waintai asa, Jisusan apú jeen awayagtai niishkam wayauwai. 16 Nunitai Pedrok agaag juwakui. Nunikmatai nu sacerdote waintaiji asa wayauwa nunú, waiti kuitamnun aujus Pedron awayauwai. 17 Nui Pedro waittaman, nuwa waiti kuitamin chichajak:
—¿Amesh auna aentsun achikaja nuna jintintaijichukaitam? —tusa iniau.
Tama Pedro ayaak:
—Atsa, wika auna jintintaijichuitjai, —tau.
18 Tsetsek asamtai, sacerdote apujin inake aidau, suntajá apuji aidaujai, jiin ikapajag anamainak ijunbaunum Pedroshkam nui jegan anamak wajau.
Sumo sacerdote Anás Jisusa dekajuatatus iniasbau
(Mt. 26.59-66; Mr. 14.55-64; Lc. 22.66-71)
19 Nuniai sumo sacerdote Jisusan jegantun, niina jintintaiji aidaun pachis, nuigtú wají jintinkagtinume tusa iniau. 20 Tama Jisus aimak:
—Wika ashí aents antuinamunum chichaujai. Tuke jintinkagtinujai jega ijuntainmash, jega Apajuí ememattainum wayaanush ashí judío aidau ijunainamunmash paan iwainakan chichaujai. 21 ¿Wagka minash ininjume? Minak inintsuk dekas wi chichaamun antuku aina nu, wajina pachisaya jintinkagtinuwe tusajum iniastajum. Dita wi tibaugnak shiig dekainawai, —tiuwai.
22 Juna Jisus tutai, jega Apajuí emematku ijuntain kuitamin makichik juwatki yapinum awatak:
—¿Amesh sumo sacerdotesh tu chichagkamum? —tiuwai.
23 Dutikam Jisus ayaak:
—Wi pegkegchaun chichakmataig tujutta, wajina tija nunú. Wi pegkejan taja duwish ¿wagka awatame? —tiuwai.
24 Nuna timatai Anás Jisusnak jigkagbautak awemauwai sumo sacerdote Caifás pujamunum.
Pedro ataktú Jisusnak waintsamjai tibau
(Mt. 26.71-75; Mr. 14.69-72; Lc. 22.58-62)
25 Nuna dutikainai Pedroshkam jií anamak wajattaman:
—¿Amesh juna aentsun achikaja auna jintintaijichukaitam? —tuidau.
Tama Pedro chichaak:
—Atsa wichauwaitjai, —tiuwai.
26 Tusa titatman sumo sacerdote inake, Pedro kuwishí asankauwa nuna patayí jegantun chichajak:
—¿Wi amina Jisusjai numi olivos ajakbauwe nuwi niijai wajamin wainkamjamjama? —tau.
27 Nu tamashkam Pedrok ataktushkam aikasag: “Wichauwaitjai”, taig atash shinukuí.
Jisus Pilato jeen awayamu
(Mt. 27.1-2, 11-14; Mr. 15.1-5; Lc. 23.1-5)
28 Nunikmatai Caifasa jeenian Jisusa jukiag Romanmaya apu pujusá inamtaijin ejegawajui. Dutikawag pag levadurajai pachimtsuk inagkamu yutai Pascua tsawau asamtai, judío aidauk nuwig wayachajui: Pegkegchau utsumakaja Pascuatin yuwachajaig, tuidau asag. 29 Nunidau asagmatai Pilato jiinki wajan iniinak:
—¿Jusha wajukamtaiya achikjumesh itagtuaugme? —tiuwai.
30 Tutai dita aiinak:
—Pegkegchaun takachuitkuig jutika achikaik itagmaitsujime, —tuidau.
31 Tiagtai Pilato chichaak:
—Untsu atum jukijum, atumi chicham umitaigminish wajuk aentsush suwimak susami tibauwaita dutiksagmek suwimkak susatajum, —tiuwai.
Tuinam apu aidau chichainak:
—Jutii judío aidautik numinum achinag mantamnati tuinaji, tujash makichik Romanmaya apukesh, atum dutikatajum tichamu asaja iik dutikmaitsuji, —tiajui.
32 Nunak Jisus yaunchuk chichaak, dutik mantuatin ainawai tibau uminu asamtai tiajui.
33 Tiagmatai Pilato ataktú jega niina pujusá inamtaijin wakitki wayaa, Jisusa iniak:
—¿Amekaitam judío aidau Apujim? —tau.
34 Tama Jisus ayaak:
—¿Dusha amek anentaimsamek inintam, atsa tikich mina pachitus tujabiagmataig tujutam? —tiuwai.
35 Tama Pilato ayaak:
—Wika judiuchuitjai, ame pataim judío aina nunú, sacerdote apuji aidaujai achigmakag jujamkiag minai itagmawaje. ¿Wají pegkegchauwa takasmaume juna jutijamawagtatkuish? —tau.
36 Tama Jisus ayaak:
—Mina inamtaijuk ju nugka juchauwai. Wi juwiya ataik, mina jintintaig aidau achikag judío apuji aidaunum sujukainum tusag ayamjutuinak maanimain ainawai, —tiuwai.
37 Tutai Pilato chichajak:
—¿Untsu nuniakmek amek dekas Apuapitme? —tau.
Tama Jisus ayaak:
—Ame tujutam duka dekaske. Wika ju nugka juwig chicham dekaskea nuna etsegkatasan tauwaitjai. Ashí aents chicham dekaskea nuna antukag umiina nu mina chichamjunak antugtuinawai, —tiuwai.
38 Nuna timatai Pilato:
—¿Wajimpaya dekaskea dusha? —tusa iniau.
Jisusak dekas mantamnati tiagbau
(Mt. 27.15-30; Mr. 15.6-17; Lc. 23.17-25)
Nuna ti ukuak agaa jiinki, judío aidau ijuntatman chichajak:
—Wika ju aents bakumamainjinak dekajuachjai. 39 Tujash Pascua jegakuig, aents achikbau makichik jiiktá takugmin tuké jiinuweg dutiksag, atumi Apugminash ¿jiiktí tusagmesh wakegagmek? —tau.
40 Nuna tutai ataktú ashí senchi untsumkag:
—¡Aanka jiikipa, dekas Barrabás jiiktá! —wajaidau.
Duka Barrabasak kasa aajakuí.

- Juan
- ←
- 18
- →

© 2008 WBT