- Juan
- ←
- 9
- →

9
Aents wainmachu akiinaun Jisus etsagagbau
1 Jisus nuwiya jiinki wekamá, aents yama akiinmawaik tuke wainmachu akiinaun wainkauwai. 2 Nunikmatai ni jintintaiji aidau iniinak:
—Jintinkagtinuh, ¿wagka jusha wainmachush akiinauwaita? ¿Ni apají tudaujiniash ankauwait, atsa niina tudaujinigkiash aanin akiinauwait? —tuidau.
3 Tiagtai Jisus ayaak:
—Juka ni tudaujinig junikchauwai, tuja apají dukují tudaujinkish ankachui. Ju junin akiinauwa juka, Apajuí ni senchijin iwainaktatus wakegau asamtai aanin akiinauwai. 4 Eke tsawaiya juwik, mina awetau dutikata tujutmawa nunak takastajai, kiyagtatui, nunikmataig makichkish takamainchau agtatui. 5 Yamai nugkaa pujag juwik, nugkan tsaaptinjiyaitjai, —tiuwai.
6 Nuna tusa Jisus nugkaa usukmá, niina usukinig nugkan uchupig juki, wainmachu jiin anujtukui. 7 Dutika chichajak:
—Yumi ipiagbau Siloé tutaya awi weme nijamita, —tiuwai. (“Siloé” tawa nunak: “Awemamu” taku tawai.)
Tusá tima wainmachushkam we, nijami shiig wainmaku. 8 Nunik wainmakmatai nu wainmachujai ijutkau batsamin aidau, tuja tikich niina wainin aidaushkam:
—¿Juchaukaih jintá ekeemas wainkauch sujustajum tusa sumá ekeemnuwe nunú? —tusag iniimaidau.
9 Nuna tiagtai tikich aents chichainak:
—Ehé, nunuwai, —tuinai tikich chichainak: —Duchauwai auk, ayatak nujai betekmamtinai, —tiajui.
Tiagtai nunú aents tsagaju nigki etsegtumak:
—Witjai, —tumabiuwai.
10 Tutai:
—¿Tujash wajukamea wainmakume? —tusag iniidau.
11 Tama ni etsejak:
—Makichik aents Jisus daagtin, niina usukin nugkajai machik pachimag jiijuí anujtujuk chichagtak: ‘Yumi ipiagbau Siloé tutaya nuwi weme nijamita’, tusa awetime. Tujutmatai wenu nijamakman wainmakmajai, —tau.
12 Tutai:
—¿Nu aentsush tuwí pujawa?
Tusá iniinam:
—Achah, dekatsjai, —tiuwai.
Fariseo aidau wainmachu tsagajun iniasagbau
13 Nunú duwik wainmachu aajakun jukiag fariseo batsatainamunum ejegawajui. 14 Jisus aents wainmachun tsawan ayamtai aig, usukin nugkan uchupig jiinum anujtuk etsagaju asamtai, 15 fariseo aidau:
—¿Duwik wainmachumesh yamaish utusamea wainmame? —tusag iniidau.
Tama ni chichaak:
—Minak Jisus usukin nugkan uchupig jiijuí anujtujuk: Nijamita, tujutmatai nijamin wainmakmajai, —tau.
16 Wajumak fariseo aidau chichainak:
—Nunú aents dutijama duka Apajuí awemamuk amaitsui, dekas Apajuí awemamuitkug tsawan ayamtai aig takamaitsui, —tuidau.
Nuna tuinai tikich chichaidau:
—¿Tudaugtinaitkush utusaya aents dutikmainchaunash aikash takaawa?
Tusag ditak kanajajui. 17 Nunikag waketjusag duwik wainmachu wekayin tsagajun jegaantag:
—Amesh aents amina etsaentamjaush ¿ya tame?
Tusa iniam ni chichaak:
—Wika Apajuin etsegtinai tajai, —tiuwai.
18 Nuna tutaish judío aidauk, dekas jujú wainmachuwe nuuwap wainmake tumain dekapenachu, nuninak wainmachu apajin dukujijai untsukag, 19 iniinak:
—¿Jukaih atumi uchijum wainmachu akiinauwai tuina nunú? ¿Nunin akiinaush yamaish utugsaya wainmawa? —tuidau.
20 Tiagtai nuna apají dukujijai chichaak:
—Juka iina uchijí wainmachu akiinauwa nuuwai, 21 tujash wajuk wainmake duka iik dekagtsuji, tuja yaki niimtikme dushakam dekatsji. Ni iniastajum, nigka uchuchichua aanin asa, nigki ujapamainai ni wajuk wainmake nunak, —tiuwai.
22 Nuna tiajua nunak judío aidau: Jisusak dekas Apajuí awematnaitjai tibauwa nuwapita tuidauk jega ijuntainmak jiikí ajapami, waichu atí tusa chicham umikbau asamtai, nuna dutijamawainum tusa ishamainak tu chichakajui. 23 Nuniau asamtai wainmachu apajig dukujijai:
—Ni iniastajum tikima uchuchichui, —tiuwai.
24 Nuna timatai judío aidau duwik wainmachu aajakun ataktú untsuká itan chichajak:
—Apajuiya nuna emtin dekaskenum waitjutsuk etsegkata. Jutiik dekainaji nu aentsua duka tudaugtinai.
25 Tiagtai ni ayaak:
—Wika dekatsjai, dekas tudauwashit nunak. Wika duwik wainmachuitkun, yamai wainmag junak shiig dekajai, —tiuwai.
26 Tutai ataktú iniinak:
—¿Utugtamkame? ¿Niimtijamtatkush wajina dutikame? —tuidau
27 Tusá iniam:
—¿Wagka dutik etsaentugmae tusa etsegkuish dekaskeap tawa tujutchayatkugmesh, ataktú etsegkati tusagmesh wakegagme? ¿atumesh ni nemagkatasajum wakegau asagmek tajum? —tiuwai.
28 Tusa tutai pegkegchau chichajuinak:
—Amek nunú aents nemagme, tujash jutiik Moisés aajakua duke umigji. 29 Moisesan Apajuí aujujakua duka dekaji, tujash au aents amina etsaentamja duka machikish dekantsui, niish tuwiyampaita duka, —tiaju.
30 Tuinam aents wainmachu tsagaju chichaak:
—¡Waj! anentai jeagmainkaih mina etsaentuja nu, tujash atumek dekatsjume tuwiyagkita nunú aentsush. 31 Jutiik dekaji Apajuik aents tudaugtin aidau wakegamunak umigtsui, nigka niina emematuinak ni wakegamun umiina nuna antujuinawai. 32 Duwikish tuke dekachbauwai, aents wainmachu akiinaun makichik aents etsagajui tusa etsegbaukesh. 33 Aents mina etsaentuja nu, Apajuí awemam taachuitkug, makichkish aikamaitsui, —tau.
34 Tusa tutai:
—Ame akiinmawaik nagkamsam ibau tudau aajakuitkumek, ¿jutii jintinkagtuatasam wakegam? —tusag jega ijuntainum pujaun jiikiag awemajui.
35 Nunú dutika wainmachu tsagaju jiikí awemamun Jisus dekaa wekamá wainak:
—¿Amesh Apajuí Uchijinish dekaskeapi tamek? tiuwai.
36 Tama nu aents chichaak:
—¿Apuh dusha yaita? Wisha nuna wainkan niinig dekaskeapi titajai, —tau.
37 Tutai Jisus ayaak:
—Amek duka wainme, wi amijai chichaag juuwaitjai, —tumabiuwai.
38 Tutai nu aentschakam Jisusan tikishmatug pujujus:
—Apuh, yamaik ame tame nunak dekaskeapi tajame, —tiuwai.
39 Tutai Jisus ayaak:
—Wi ju nugka juwi tauwaitag nunak, aents aidau: Wika pegkegchau asan wainmachua nuninaitjai, nunin asan Apajuinak dekatsjai tumamainak, Apajuin tsagkugtugta tama, ditá pegkegchauji tsagkujam, wainbaujai betek wetinme; nuniai tikich aidau: Wika pegkegchaunak takachujai, nunin asan wainmaujai betekaitjai tumamaidau asamtai, Apajuí ditá pegkegchauji tsagkujacham, Apajuinak dekatsuk wainmachujai betek juwakagtin asamtai, tauwaitjai, —tiuwai.
40 Nuna tutai fariseo aidau wajaidau iniinak:
—¿Jutiish wainmachu aina annukaitag? —tuidau.
41 Tiagtai Jisus ayaak:
—Atum wainmachu ainakjumek atumin tudaugminish bakumamainchau amainaitjume, tujash atum wainbauwaitji tajum awi dekas bakumatin ainagme, —tiuwai.

- Juan
- ←
- 9
- →

© 2008 WBT