- Lucas
- ←
- 18
- →

18
Apu chichaman epegkin nuwa wajejai pachis Jisus augmattsamu
1 Junashkam Jisus mijamtsuk Apajuinash ausatnume tusa jintinkagtak nagkama augmatu: 2 “Makichik yaaktanum pujujakuí apu chichaman epegkin, duka Apajuinash ishamsash anentaimtuchu, aents aidaunashkam ajantus diichu aajakuí. 3 Nunú yaaktanmag makichik nuwa wajeshkam pujau asa utugchat ajusam, apun jegajua: ‘Jujú epegtujuata’, tusa segau. 4 Tusa imatjú pujugmash yaitnak dakitú pujau asa nigki anentaimas: ‘Apajuinash ishamsanush anentaimtuchuitjai, aents aidaunashkam ajantusnush diichuitjai; 5 nunin akunush, nuwa waje waa waamak tajutak waitkaja junak, yaigkan epegtuatjai dutikam agkan idaitusti’,” tiuwai.
6 Jisus juna ti: “Apu chichama epegkin tikima pegkegchaukesh aatus tiuwa nunin aish, 7 Apajuish niina nemajin aidau utugchatnum pujusag kashi tsawaishkam untsuamash, ¿yaitsuk idaimainkaih? ¿Nuniachkush dukap asan yaigtajai tumainkaih? 8 Dekas tajime: Apajuik dukap atsuk waamak yaimpamainaitjume. Tujash wi Apajuí Uchijiyaitkun Aentsmagan Akiinauwaitag nuna ataktú nugká minaknuk, wajumchik Apajuí anentaimtuidauk batsatai taatnaitjai”, tiuwai.
Fariseo apu kuichkiji atinun yajumnujai pachis Jisus augmattsamu
9 Aents aidau dita imá pegkejan takauwa iman anenmamainak, tikich aidaunak dakituidau asagmatai, Jisus jujú augmatbaun pachis: 10 “Jimag aents Apajuin ausatatus jega Apajuí ememattainum wegajui, makichik fariseo, tikich apú kuichkiji atinun yajumnujai. 11 Nunik fariseo Apajuin aujak wajai wajas: ‘Apawah, see tajame, wika tikich aents aidau kasa, pegkegchau takau, tsanijimta wekaetin, jujú apú kuichkiji atinun yajumin puja juninkesh atsujai. 12 Wika aminak makichik tumigtinig jimag tsawantai yujumkan ijagmá pujusan segaugme, kuichkinash mina akijuinakuig diezmó wajaujai’, tau. 13 Tujash apú kuichkiji atinun yajumnuk nigka ukunum wajas, ni tudaujin anentaimtus wake besemag dekapeak, machikish nayaimpinak pagkaish diitsuk detsepen ijuak: ‘Apajuiyah, wika tudauwaitjai, minash wait anenjugta’,” tiuwai. 14 Jisus nuna ti: “Dekas tajime: Apú kuichkiji atinun yajumna duka tudauji tsagkujamu asa shiig aneas waketai, fariseok nunikchauwai. Ashí aents eme anenmamaidaunak Apajuik imanchauch diyawai; untsu imanchauch anenmamaidaun eme anentus diyawai”, tiuwai.
Jisus uchi ikautkamu
(Mt. 19.13-15; Mr. 10.13-16)
15 Nuna tusa ashimkamtai uchi aidaun Jisusan ikautuidau uchin antinjukti tusag. Imatikiagtai ni jintintaiji aidau wainkag uchigtin aidaun jiyaidau. 16 Tiagtatman Jisus antuk, uchin untsuká:
—Tutsuk idaisatajum, ashí uchi aidauk minai kauntatnume, utugkajum awagkigpajum. Jujú uchi anentaimaina jumamtin aidaunum Apajuik inamjata tawai. 17 Dekas tajime: Aents aidau, uchi mina anentaimjutuina imanis anentaimjutuinachuk, Apajuí inamak amain ainatsui, —tiuwai.
Apu wiyakuch Jisusan iniasbau
(Mt. 19.16-26; Mr. 10.17-27)
18 Nuna Jisus timatai apu wiyakuch Jisusan iniak:
—Jintinkagtin pegkejah, ¿wajina dutikmainaitja pujut tuke atina nuna jukitasanush? —tau.
19 Tama Jisus ayaak:
—¿Wagka pegkejá tujutme? Makichkish pegkejak atsawai, imá Apajuiya duke pegkejak. 20 Amek dekame chicham umiktin agagbaunum: ‘Tsanijinawaipa, magkagtuawaipa, kasamkaipa, wainkamek tsanumkagtujaipa, amina apa dukujai eme anentsam diiyaakum yaigtá’, tawa nunú.
21 Tama ni chichaak:
—Wika nunak datsauch asanuk ashí umikuitjai.
22 Nuna tutai Jisus antuk ayaak:
—Nuigtú makichik umimain ajutjamui: Ashí amina ajutjamaina duka sujukam ujunauch aina nu susata. Nu dutikawamin nayaimpinum wajigmik ajutjamtinai. Nu dutika ukuakum mina nemagtukta, —tiuwai.
23 Nu tama antuk wake besekuí, shiig wiyakuch asa. 24 Nunik senchi wake besektatman Jisus wainak chichajak:
—Wiyakuch aidauk kakajus Apajuí minash inatjati tusag idaimamainchau ainawai. 25 Camellok aujá jiinish waigká nagkaemamainai, tujash wiyakuch aidauk Apajuí minai inamjati tusag kakajus idaimamainchau ainawai, —tiuwai.
26 Jisus tabaun tikich aidaushkam antukag:
—¿Yaki tujash uwemjaush amainaita? —tuidau.
27 Tiagtai Jisus ayaak:
—Aents aidau dutikmainchauwa nunak Apajuí dutikmainai, —tiuwai.
Mina nemagtuidauk ditanu ukukbaujin nagkaesau jukiagtinai tibau
(Mt. 19.27-30; Mr. 10.28-31)
28 Tutai Pedro ayaak:
—Jutii aidautik iina ajutjamaidauk ukuinaku nemagkamiajime, —tau.
29 Tutai Jisus ayaak:
—Ashí aents Apajuinun takainak yujainak jeen, nuwen, yachin, uchijin, apajin dukujijai ukukiag yujaidauk, 30 jujú nugka juwi pujusash, ni ukukbaujin nagkaesau jukiagtinai, nuigtushkam atak atina duwi pujut tuke atina nui pujusagtin ainawai.
Kampatuma juna Jisus ni mantamnatnuji etsegkamu
(Mt. 20.17-19; Mr. 10.32-34)
31 Jisus ni jintintaiji doce aina nuna akanak juki: “Jerusalén jegattag duwi, Apajuí etsegtin aidau, Apajuí Uchijí Aentsmaga Akiinauk nuniktinai tusa agajajua duka uminkattawai. 32 Nuniau asamtai minak aents judiuchu aidaunum sujutkagtatui, dutijuawagmatai pegkegchau chichagtuinak, dushiktuinak usuktiagtatui; 33 asututnash asutu awa awajtuinakua mantuawagtatui; tujash dutijuawagmataish kampatum tsawanta juwi ataktú nantaktatjai”, tau.
34 Tujash ni jintintaiji aidauk shiig dekamainchau dekapedau, shiig antukchamnum tau asamtai.
Jisus Jericonmaya aents wainmachu etsagagbau
(Mt. 20.29-34; Mr. 10.46-52)
35 Jisus yaakat Jericó jegattak wegai, aents wainmachu jintá yantamen ekeemas: “Kuichik sujustajum”, tusa sumá eketu. 36 Nuniau kuashat aents nagkaemainak pampainamun antuk iniimu:
—Wagka imatainawa, —tusa. 37 Tutai: —Jisus Nazaretnumia wetai imatuinawai —tusag ujaidau. 38 Tiagtai senchi untsumak:
—¡Jisusah, David wegantu uchijiyah, minash wait anenjugta! —wajau.
39 Imattai aents eemak ashinaidau itatkati tusag jiyaidau, tujash nigka nuní senchi untsumak:
—¡David wegantu uchijiyah, minash wait anenjugta! —wajau.
40 Wainmachu imatbaun antuk Jisus wajantá:
—Jukijum juwi itagtuatajum, —timatai jukí ejentuntam, 41 Jisus iniak:
—¿Minash utugtukti tusamea wakegame? —tau.
Tama ni ayaak:
—Apuh, wika niimtijiti tusan wakegajai, —tau.
42 Tutai Jisus chichajak:
—¡Wainmakta! Amek minai kajintsá anentaimam duwi tsagajume, —tiu.
43 Tusá tamawaik wainmakui. Nunik Apajuin emematkamaikia Jisusan nemagkauwai. Tuja ashí aents nuna wainkajushkam Apajuin emematuidau.

- Lucas
- ←
- 18
- →

© 2008 WBT