- Mateo
- ←
- 20
- →

20
Aents ajanum takastajum tusa ishiakbau pachisa jintinkagtuamu
1 “Apajuí inama duka, aents uva ajagtin asa, kashikmas aents takastin aidaun egaak jiinkiuwa nujai betekmamtinai. 2 Nunik ni ajajin takamain aidaun igkug: ‘Makichik tsawan takagtustajum akiktajime’, tusa ajají uva ajakbaunum awemauwai. 3 Nuna ishiak etsa dukap takuni ai, yaakat wekaekamá tikich aents aidaushkam takatsuk wainak batsatun wainkau, 4 nunik: ‘Atumesh wetajum mina ajajuí uva ajakbauwa nui takaakjum, nuniakjumin betek atum takattajum dutiksanuk akiktajime’, tama ditashkam wegajui. 5 Dutika ishiak, ataktú jinkiuwai etsa tajiaja ai, nunik takamainun yajuak ishiakui. Ataktushkam dukap etsa tegau ai nunisag we, tikich aents takamainun yajuak nunashkam ishiakui. 6 Dutika ataktú etsa shiig akagai yaaktanum weuwai, nunikmá aents wainak takatsuk batsamtatman wainak: ‘¿Wagka atumesh takatskesh etsash akapagme?’ tusa iniau. 7 Tusa iniinam: ‘Iinak makichik aentskesh, nu takagtusta tusagkesh egapainatsui.’ Tiagtai: ‘Atumshakam dekas mina ajajuí takastajum, nuniakjumin atum takastatjum dutiksanuk akiktajime’, tusa ishiaku. 8 Nunik kiyagmatai, ni inake takatá diinun chichajak: ‘Weme ashí takau aidau untsukam ijumjam, takat nagkantanak wajai wayau aidaunum nagkamsam, akia akiakuam yama nagkamchak wayaunum inagnakta’, tiuwai. 9 Tusa tima takau aidaun untsuká kaunkamtai, inagnak wayau aidaun makichik tsawan takasbauwa dutiksag akikaju. 10 Dutikamtai yama nagkamchak wayau aidauk, jutiik aan dukapeap jukittaji tusag anentaimaidau, tujash ditanashkam makichik tsawan takasbaunak dutiksag akikajui. 11 Dutikawajam, kashikmas nagkamas takasú aidauk ajagtinun senchi kajegkajui. 12 Nunikag: ‘Jujú inagnamunum kaunawag makichik hora* Hora tawa juka tikich aidaunmash ashí jutiksaik ukuaji iina chichamenig tumainchau asamtai. takasagma nuninush, ¿wagka jutii dekas kashikmasa nagkamsa tuke takai takainakua etsa akapag jujai betekash akikume?’ tuidau. 13 Imatjuinam ajagtin ayaak: ‘Kumpag aidauh, wika tunatukesh akiatsjime. ¿Wi yama nagkamchakun makichik tsawan takagtustajum dutikawagmin akiktajime, tama ayú tichamkujum? 14 Juuwai atum takasbaugmin jumainaitjum duka. Pai, ju jukijum wetajum. Juna atumin amaag jutiksanuk inagnamunum takasaju aidaunashkam susatasan wakegajai. 15 ¿Wi mina kuichkig asamtai, wi wakegamun akikmamainchaukaitag? Wi pegkeg asan wait anenkagtakun ashí betekak akikmakui, kajeakjum tu yujagme’, tiuwai.
16 “Anmamtuk aents dekatkau atatus wakegaina nu ukunum juwakagtinai; untsu iman atan anentaimtumachu aina nu dekatkau agtinai. Kuashat aents untsukbau ainawai, tujash wajumchikeuchi etejamu aidauk.”
Kampatuma juna Jisus ni mantamnatnujin etsegkamu
(Mr. 10.32-34; Lc. 18.31-34)
17 Jisus niina jintintaiji doce aina nuna Jerusalén wegamunum jintaa ditanak chichajak:
18 —Yamai Jerusalén jegattag duwi, wi Apajuí Uchijiyaitkun Aentsmaga Akiinauwaitag nunak achigkag sacerdote apuji, nuigtú chicham umiktinun jintinkagtin aidaunum ejetiagtatui maatnume tusag. 19 Dutijuawagmatai dita jujukiag judiuchu aidaunum sujutkagtatui, pegkegchaun chichajuinak, dushí dushikinakua, asuttan asut awa awajtuinakua, achijag maatnume tusag, tujash dutijuawagmataish kampatum tsawanta juwi ataktú nantaktatjai, —tiu.
Zebedeo nuwe uchijinun pachis Jisusan segamú
(Mr. 10.35-45)
20 Jisus nuna tusa wetatman Zebedeo nuwe, uchijí aidaujai jegantun tikishmatjau segatatus. 21 Dutikam Jisus ayaak:
—¿Wají atsumame? —tau.
Tama:
—Ame Apu wajasam inamjatnaitam duwi mina uchig jimaja ju, makichik amina untsugmia nuní eketjakum, tikichia au menagmia nuní eketjustin atá tajame, —tau.
22 Tutai Jisus ayaak:
—Amek mina segatam duka dekatsme.
Tusa nuwan idayak, nuna uchijin pempentusag:
—¿Atumesh mina waitkajus mantuawagtata dusha imanisjumkek waitmainaitjum? —tuinam
dita chichainak:
—Ehé, iishkam duka waitmainaitji, —tuidau.
23 Tiagtai Jisus ditan chichajak:
—Dekas tajime: Wi waittsan jakattag imanisjumek waittsatin ainagme; tujash mina untsujuí, tikich mina menajuí ekeemsatin atajum tusanuk tumaitsujime. Nunak mina Apag ya aidau ekeemsatnujinak umigkauwaita nuna ekentsagtinai, —tiuwai.
24 Nunú tabaun diez aina nu antukag, jimaja nuna yachijaí senchi kajegkajui. 25 Nuniagtai Jisus ditan untsuká:
—Atumek shiig dekagme, tikich nugka aina nuna apuji aidau judiuchu aina duka, aentsnak ditanua nunin emak inainawai. Untsu nunú apu aina nuna aentsji aidau, aents aina nuna dita wakegamun inau ainawai. 26 Tujash atumek aajagmek dutikdaimain ainatsjume. Nunitsuk atum ainajum anuiyatijum eme anentai atasajum wakegautigmek, tikich aina nu takajin amainaitjume. 27 Atum ainajum anuiya eme anentai atatus wakegauk, ashí tikich aidaun takajin amainai. 28 Wi dekas Apajuí Uchijiyaitkun Aentsmagan Akiinauwaitag nunak, atum aidautijum mina takagtustinme tusanuk taachuitjai. Wi dekas atumin takagkun mantamnan kuashat aents aidau pujutin uwemtijata tusan taamjai.
Jisus jimag aents wainmachu etsagagbau
(Mr. 10.46-52; Lc. 18.35-43)
29 Jericonmaya jiinki wegagtai, aents aidau shiig kuashat Jisusan saetukajui. 30 Nuniamunum jimag aents wainmachu jintá yantamchijin eketu, Jisus nagkaemawai tuinamun antukag senchi untsumkag:
—¡Apu David wegantu uchijiyah, jutiish wait anenkagtugta! —wajaidau.
31 Imatiagtai nui aents ijunaidau jiyaidau, itatkatnume tusag. Tujash ditak nuní senchi untsumkag:
—¡Apu David wegantu uchijiyah, jutiish wait anenkagtugta! —wajaidau.
32 Imatjam Jisus nui wajan untsuk ikaunman iniak:
—¿Utugtukti tusagmea wakegagme? —tau.
33 Tusá iniam dita aiinak:
—Apuh, iik wainmaktasa wakegaji, —tuidau.
34 Tiagtai Jisuschakam wait anentug ditá jiin antinkaju, dutikamuik wainmakag, ditashkam Jisusan nemagkaju.

- Mateo
- ←
- 20
- →

*20:12 Hora tawa juka tikich aidaunmash ashí jutiksaik ukuaji iina chichamenig tumainchau asamtai.

© 2008 WBT