- Mateo
- ←
- 17
- →

17
Jisus yapajinamu
(Mr. 9.1-13; Lc. 9.28-36)
1 Seis tsawan asa Jisus, Pedron, Jacobon niina yachi Juagkan aatus juki muja yakí tsakajunum wegajui. 2 Nuwi ditash wainainaig Jisusa niimé yapajinauwai. Ni yapig etsajai betek wajasuí, niina jaanchjishkam shiig puju wajasuí. 3 Nuniaig Elías, Moisesjai Jisusan aujuinak ijuntatman wainkajui. 4 Nunik Pedro Jisusan chichajak:
—Apujuh, jutiish maigkis juwig batsatagtai, amesh wakegakminig kampatum aak umikagmi, makichik aminu, tikich Moisesdau, nuigtú Eliasdau, —tau.
5 Nuna aatus Pedro chichai, yujagkim winchamtin ashí ditajai ijumag ijikuí. Nuniaig yujagminmaya chichaak: “Juuwai dekas mina uchig anetaijuk, juwi shiig aneamug ajutui, nigki antugkujum umigkatajum”, tabaun antukajui.
6 Nu tabaun antukag, niina jintintaiji aidau senchi ishamkag tikishmajag tsuntsumawaju. 7 Nunikagmatai Jisus ditan tajuntun antiak:
—Ishamkaigpajum wajaitajum, —tau.
8 Tama diistakamá imá Jisusak wajattaman wainkajui.
9 Nuna nunik Jisus mujanmaya minisá niina jintintaiji aidaun:
—Atum wainkaujum nu pachisjumek makichik aentskesh ujakaigpajum, wi Apajuí Uchijiyaitkun Aentsmaga Akiinauwaitag nuna mantuawagmatai nantatsaigkik, —tiu.
10 Nuna timatai, ni jintintaiji aidau iniidau:
—¿Wagka chicham umiktinun jintinkagtin aidaush, dekatkauk Eliasá taatnai tuinawa?
11 Tusa iniam Jisus ayaak:
—Elías niiyá eemak taa tikich takastinun umiktinai tibauwa duka dekaske. 12 Tujash wi tajime: Eliasak taabi, nunikunak dekaachaju asag, dita pegkegchau takaamujinak dutiksag inagkeatkiagmayi. Nunisag Apajuí Uchijiyaitak Aentsmaga Akiinauwa dushakam dita waitkam atatui, —tiuwai.
13 Nuna tutai ni jintintaiji aidaushkam dekaawajui, Jisusak Juan Yamijatnunap pachis tawa tusag.
Wakan pegkegchau uchin egkemtuamun Jisus etsagagbau
(Mr. 9.14-29; Lc. 9.37-43)
14 Nunikag aents tuwakbaunum jegainai, makichik aents tajuntun niina tikishmatug chichajak:
15 —Apuh, mina uchijush wait anenjutjata, senchi jaakug imaanata wajauwe, nuniau asa kuashtá jinumash patamnuwe nuniak namakash iyainuwe. 16 Imaniau asamtai amina jintintaijum aidaun itaantamjai etsaentujati tusan, tujash etsagagchagmae, —tau.
17 Tusa tama Jisus ni jintintaijin chichajak:
—¡Aents pegkegchau minai kajinas anentaimchau aidauwah! ¿Wajupá dukapea atumjai ijunjanush pujumainaitja? ¿Wajupá dukapek dakastajime minak dekaskeapi tujuttinme tusanush? —Nuna ti idayak:
—Juwi itantá, —tiuwai.
18 Tima uchí juki itanmatai Jisus wakan pegkegchaun jiyaká jiikiuwai, dutikam nu tsawanta duwik uchishkam pegkeg wajasuí. 19 Jisus nuna dutikamtai niina jintintaiji aidau agkan niinak iniinak:
—¿Wagka jutiish jiiktakamaish tujinkamji? —tuidau.
20 Tiagtai Jisus chichaak:
—Atum imaanisa Apajuiyai kajintsá anentaimaujum atsugtamainawai. Dekas tajime: Kajintsá anentaimaujum mostaza jigkayiya nuninchikesh ajutjamainakuig, ju muja jujú chichagkujum: ‘Juig atsuk tikich yantamnum wetá’, tamak nunisag nagkaemamainai. Makichkish tujinmainuk atsugtamainaitjume. 21 Tujash ju wakania juka, Apajuí aujku yujumak ijagmaka pujachkuik kakajus jiimaitsui.
Jisus awentsag ni mantamnatnuji etsegkamu
(Mr. 9.30-32; Lc. 9.43-45)
22 Jisus Galilea wesa ni jintintaiji aidaun chichajak:
—Apajuí Uchijiyaitak Aentsmaga Akiinauwa nunak, tikich aents aidaunum sujukag idaisagtatui, 23 dutikawagmatai maawagtatui. Tujash kampatum tsawanta juwi nantaktatui, —tau.
Tutai ditashkam senchi wake besekajui.
Jega Apajuí ememattainum kuichik akikmaktin tibau
24 Nui juwakiag Jisus ni jintintaiji aidaujai yaakat Capernaum jegawajui. Nui jegawagmatai, jega Apajuí ememattainum kuichik itaamun yajumin aidau Pedron jegaantag:
—¿Amina jintinjamnuk akikmakchattawak jega Apajuí ememattainum kuichik itaata tibauwa nunak? —tuidau.
25 Tama ni ayaak:
—Ehé akikmaktatui, —tusa ukuak jegá wayaamtai,
Jisus niina iniak:
—¿Simogka amesh wajuk anentaimtame? ¿Ju nugka juwiya apu aidaush yaá aents aidauna kuichkinash jujuinawa? ¿Ditá uchijish akikmainawak atsa tikich aents aidaunak akikmakta tuina?
26 Tutai Pedro:
—Ikaya aina nuna akikmakta tuinawai, —tau. Tutai:
—Dekaske ditá uchijig akikmainatsui; 27 tujash nunin aig dita shiig juwakchainum tau asá kuchanum weme agsea ajugtá, dutikam dekatkau namak ajuittam nuna weni iwanjam diistá. Nui kuichik egkemtatui. Nunú kuichik jukim jega Apajuí ememattainum weme midau, aminujai akikmakta, —tiuwai.

- Mateo
- ←
- 17
- →

© 2008 WBT