- Mateo
- ←
- 26
- →

26
Jisus maami tusa chicham umigkamu
(Mr. 14.1-2; Lc. 22.1-6; Jn. 11.45-57)
1 Jisus juna chichá chichaakua ashimak ni jintintaiji aidaun chichajak:
2 —Jimag tsawan asa Pascua* “Pascua” tawa duka judío aidau uwig aishmag tsakatan maawag yuwinaku jistamtaiji aajakuí. Nunak Egipto nugkanum batsamas waitkam batsatun Apajuí ayamjuk jiijá agkanmitkamu asag, nuna anentaimtusag jistamainak dutikajakú ainawai. Diistá Éx. 12.1-28. atata duka dekagme, nuanuí wi Apajuí Uchijiyaitkun Aentsmaga Akiinauwaitag nunak, achijá maatnume tusag sujutkagtatui, —tiuwai. 3 Tuja nunú tsawantinig sacerdote apuji aidau, chicham umiktinun jintinkagtin aidaushkam, tikich apu aidaujai sumo sacerdote Caifasa jeen agaajin ijunjajui. 4 Nunikag chichaman umikajui, Jisus tsanumjuja achiká maami tusag.
5 —Tujash jista aigkik dutikachagmi, aents aidaujai pampandayamu ai, —tuidau.
Betanianmaya nuwa Jisusan kugkuinui nijakbau
(Mr. 14.3-9; Jn. 12.1-8)
6 Jisus Betanianum Simón lepra achimaku etsagagbau aajakua nuna jeen pujai, 7 nuwa tajuauwai kaya alabastro tutai botella najanamunum, kugkuin shiig akik wajaknun takusá, nunik Jisus mesanum eketun jegantun nu kugkuinai buuknum ukatjauwai. 8 Nunú dutikamun ni jintintaiji aidau wainkag kajekajui, nunikag:
—¿Wagka wainkash ibaunash ajapeawa? 9 Dekas aikatsuk shiig akik sujuka ujunauch aidau sumainajama, —tuidau.
10 Tiagtatman Jisus antuk ditan chichajak:
—¿Wagka jusha nuwash kajejagme? Mina jutija junak pegkejan aikae, 11 ujunauch aidauk tuke atumjai batsamiagtatui, tujash wika atumjaig pujushtatjai. 12 Ju nuwa mina iyashjuí kugkuinun ukatjuka junak, mina ukugsagmatai jutijuawagtinun jutijawai. 13 Dekas tajime: Yamajam chichama juna etsejuinak ashí nugkanum yujainakush, ju nuwa mina jutija junak tuke pachisag chichatin ainawai, —tiuwai.
Judas Jisusa sujuktatus kuichik jukimu
(Mr. 14.10-11; Lc. 22.3-6)
14 Nuna timatai doce aina nuwiya, Judas Iscariote daagtin jiinki sacerdote apuji aidaujai chichastatus weuwai. 15 Nunik:
—¿Wají sujumainaitjume, wi Jisusan atumin amaakuish? —tau.
Tutai dita aidau treinta kuichkin susaju. 16 Dutika akikbau asa, ni yupichu sujumainjin egatu.
Pascuatin yuwatin umikbau
(Mr. 14.12-25; Lc. 22.7-23; Jn. 13.18-30)
17 Pag levaduragtuchu† Levaduranak paagkan inagkatatus harinan namukag ajuntin ainawai, wampushmitkati tusa. yutai nagkamak tsawaagmatai, ni jintintaiji aidau Jisusan jegaantag:
—¿Tuwí umiktatji Pascuatin yuwatnush? —tusa iniidau.
18 Tama ni ayaak:
—Yaakat wetajum, nunikjum atum aents wainjum nunú jegajuajum: ‘Jintinkagtin chichaak: Mina tsawanjuk namputchí wajaschae, nuniau asamtai niina jeen mina jintintaig aidaujai Pascuan jistamatjai tujamae’ titajum, —tiu.
19 Tiajam Jisusa jintintai aidaushkam ni tibaunak imatiksag, Pascuatin yuwatnunak umikajui.
Jisus inagnaku Pascuatin yuwamu
(Mr. 14.17-21; Lc. 22.14-18)
20 Kiyagmatai Jisus ni jintintaiji doce aina nujai mesanum jegantá ekeemsau. 21 Nui yuwamunum Jisus chichaak:
—Dekas tajime: Atum ainajum juwiyag makichik minak sujutkattawai, —tau.
22 Tutai shiig senchi wake besemag dekapjag, makí makichik iniinak:
—¿Apuh wichaukaitag? —wajaidau.
23 Tiagtai Jisus ayaak:
—Wijai nu platunmag uchutua yuwa nu minak sujutkattawai. 24 Wi Apajuí Uchijiyaitkun Aentsmaga Akiinauwaitag nunak, mina pachittsag agajajua nuna imatiksanuk umiktatjai, tujash ¡aents mina sujutkatta nuna wait anentajai! Duka dekas akiinmainchaunas akiinawabiataih, —tau.
25 Tutai Judas ni sujuktina nu chichaak:
—Jintinkagtinuh ¿wichaukaitag? —tau.
Tutai ni ayaak:
—Ame tame duka dekaske, —tiuwai.
Jisus, mina anentaimjuttsajum yuwakjumek juní dutikatajum tibau
(Mr. 14.22-25; Lc. 22.7-23; 1 Co. 11.23-26)
26 Yuwinak pekagbaunum, Jisus pagkan juki Apajin see ti, puuká, ni jintintaiji aidaun suwak:
—Ju jukijum yuwatajum, juka mina iyashjua numamtinai.
27 Nuna ti, copanum vino yajaam ekeemtatman juki, Apajin see tusa jintintaiji aidaun suwak:
—Ju copa‡ “Copa” tawa duka yukunta numamtin aajakuí. juwiya ashí atum aidautijum uwagtajum. 28 Juka mina numpag ukaejamunum kuashat aents tudaujin tsagkugnajag uwemkagtina nuna, mina Apag yamagman anagtamawajua nunú uminkatnun iwainawai. 29 Dekas tajime: Wika ju uva yumijiya junak yamai nagkamsanuk awenanuk uwagchattajai, atak tsawan uminkui mina Apajú inamtain ataktú atumjai ijunkun uwagtinaitjai.
Jisus Pedron uugtuktatme tusa ujakbau
(Mr. 14.26-31; Lc. 22.31-34; Jn. 13.36-38)
30 Nuna timatai kantamtain kantamawag Olivosan mujajin wegajui. 31 Nunikag nui jegantá Jisus chichaak:
—Jujú kashia juwik, ashí atum aidautigmek mina anentaimjuttak kajimatkittagme, agagbauwa nui: ‘Uwijá kuitamnun mantuawagtinai, dutikawagmatai uwigji aidauk pampagkagtin ainawai’ tawa nunisag. 32 Tujash mantuawagmataish ataktú nantakin, atumek wegatsjuminig wiyá emkan Galilea wetatjai —tiuwai.
33 Tutai Pedro ayaak:
—Ashí tikich aidau kajimatjamainakuish, wika aminak tuke kajimatkishtinaitjame, —tau.
34 Tutai Jisus chichajak:
—Dekas tajame: Jujú kashia juwik, atash eke shinatsaig kampatuma imania: ‘Jisusnak wainchaujai’ tusam uugtuktatme, —tiuwai.
35 Tamashkam Pedro ayaak:
—Amijai apaatuk mantuinakuish, wika nunak tichattajai, —tau.
Nuna tutai ashí niina jintintaiji aidauk ditashkam dutiksag tiajui.
Jisus Getsemaní pujusá Apajuí ausamu
(Mr. 14.32-42; Lc. 22.39-46)
36 Tiagmatai juwakiag Jisus ni jintintaiji aidaujai ajak ajakbau Getsemaní tutainum jegauwai. Nunik ditan chichajak:
—Juwi atumek ekemamatajum, nuniagmin wi awi wenu Apajuin ausatjai.
37 Tusa wegak Pedron, nuigtú Zebedeo uchijin mai juki wesa, shiig senchi wake besemag dekapeau asa, wake besekú. 38 Imaniak Jisus:
—Senchi wake besemag dekapeakun, ane anentaimkawan jamain dekapeajai, atumek juwi batsamsajum wijai betekak iwá batsamtajum, —tiu.
39 Tusa ukuak machik kuwaesag tikishmag nugkan nijayin intaa pujus, Apajuin aujak: “Apawah, nunimainaitkuig tsagkamjukaipa wi waitmainaitag nuwig. Tujash wi wakegamu achati, ame wakegamu atí”, tiuwai.
40 Nuna ti ni jintintaiji batsakbaunum wakitkiu, nunik kajigká batsatun wainak Pedron chichajak:
—¿Atumek wijai betekak makichik horakesh iwamainchauk dekapeajum? 41 Shintaagjum pujusjum Apajuí ausatajum, iwanch pegkegchau takastinme tusa dekapjamsainum. Wakanik dekaskenmag pegkeja nuna wakegawai, tujash iyashik kakakchau ainawai.
42 Tusa ukuak ataktú wakitki Apajin aujak:
—Apawah, wi waitmainaitag nunú nunikchati tujutmaichakmek, ame wakegamua duke dutikata, —tau.
43 Nuna tusa ataktú tanta diikmá, ditak kaji senchi mainam kajigkag batsatun wainkauwai. 44 Nunik diisá ukuak kampatuma juwi wakitki Apajin aujak, ni tibaujinak dutiksag auju. 45 Nunik ni jintintaiji batsakbaun jegantun:
—Wi Apajuí Uchijiyaitkun Aentsmagan Akiinauwaitag nuna, aents tudaugtin aidaunum sujam atatag duka, yamaik horak jegae, kanakjum ayamjatajum. 46 Nantagtajum wegagmi, diistajum mina sujutkatin ashí taa mina nu, —tiuwai.
Jisus achiká jukimu
(Mr. 14.43-52; Lc. 22.47-53; Jn. 18.2-11)
47 Tusa Jisus eke chichaak wajai, Judas Iscariote doce aina nuwiya, kuashat aentsun espada aidaun, numi aidaunaske takaku aidaujai saasá tajuntauwai. Nunú aidauk sacerdote aidau apuji, nuigtú apu aidau awemamu minidau. 48 Judas Jisusan sujuktina nu, nunú aents aidaun chichajak: “Wi kugkuastatag nunú achiktajum, nunak Jisusan dutikattajai”, 49 tiu asa Jisusan adijak:
—¡Jintinkagtinuh pujamek! —takug kugkuasu. 50 Tutai Jisus ayaak:
—Kumpajuh, ¿wagka miname? —tusa taun kauntuntag Jisusa achikag emetjaju.
51 Nuna dutikiagtai Jisusa jintintaiji aina nuwiya espadajin ukuini juwakug, dekas sumo sacerdote inake kuwishin asankauwai. 52 Dutikamtai Jisus chichajak:
—Espadajum jukim awajata, ashí aents espadayai maanidauk, espadajai maam agtinai. 53 ¿Atumek dekatsjumek, wi mina Apajun segamak yamaya juwik doce mil nayaimpinmaya aents aidaun ishitjumaina duka? 54 Tujash wi mantamnashtaish, ¿utusag Apajuí chichamen agagbauwa dusha uminkati? —tiuwai.
55 Nuna tusa nu aents aidaun chichajak:
—¿Wagka kasa achiktasa utugtaya imanikjumesh espada, numi aidau takusjum achigkatasagmesh minitjagme? wi atumin jintinkun kashí kashinig jega Apajuí ememattainum pujuweg nuaduik jutikajum achigchau agmaugme. 56 Tujash ju jutijajum juka, Apajuí etsegtin chicham tibau agagbauwa nunú uminu asamtai jutijagme.
Nuna taig, ashí niina jintintai aidauk pisainak ukukiajui.
Jisus apu aidau batsatbaunum ejentamu
(Mr. 14.53-65; Lc. 22.54-55, 63-71; Jn. 18.12-14, 19-24)
57 Jisusan achikag jukiaju aidauk, Caifás sumo sacerdoteya nuna jeen ejegawaju, chicham umiktinun jintinkagtin aidau tikich apu aidaujai ijunag batsatbaunum. 58 Tuja Pedroshkam ikaag pataetus wejá wejakua, sumo sacerdote jeen agaajin jegantá, niishkam wayaa achijatin aidaujai ekeemsau, wajuk inagnakagtig tusa diistatus.
59 Sacerdote apuji aidauk, apu chichaman inagdau aidaujai egatuidau, Jisusan tsanumjujag maatnume tusa sujukagtatus. 60 Tujashkam ejechaju kuashat aents tsanumjuinakush, nuninai inagnamunum jimag aents tsanumjugtin taawaju, 61 nunikag:
—Ju aents chichaak: ‘Wika jega Apajuí ememattaiya junak tsaikan, kampatumchik tsawantai ataktú jegamainaitjai timayi’, —tuidau.
62 Tiagtai sumo sacerdote wajakí iniak:
—¿Wagka machikish aimtsume? ¿Nunash wajinbaugmina jusha imatjutpainawa? —tau.
63 Tamashkam Jisusak chichaachu, nunitai sumo sacerdote chichajak:
—Apajuí tuke pujuwa nuna daajin tajame: Ame dekas Kristu, Apajuí Uchijiyaitkumek dekas ujajatkata, —tau.
64 Nu tama Jisus ayaak:
—Ame tujutam duka dekaske, nuigtushkam tajime: Wi Apajuí Uchijiyaitkun Aentsmagan Akiinauwaitag nunak, Apajuí ashí senchigtina nuna untsujin eketun tsawan uminkamtai, yujagminum pachitkau minamu waitkatnaitjume, —tiuwai.
65 Nuna tutai sumo sacerdote nugkuagbaujin japikí ichigká chichaak:
—¡Apajuin pegkegchaun chichagkae! ¿Nuigtush ya etsegtukti tusaya atsumaji? ¡Yamaik atumshakam Apajuí pegkegchau chichagka nu antukugme! 66 ¿Wajuk diyagme atumesh? —tau.
Tutai dita aiinak:
—Dekaske, ayatak mantamnati, —tiajui.
67 Tiagtai yapinum usukinak awatuidau, nuna dutikainai tikich aidau yapinum ijuinak:
68 —Ame dekas Kristuitkumek dekakia: ¿Ya ijupime? —awajuidau.
Pedro Jisusnak waintsamjai tusa uukbau
(Mr. 14.66-72; Lc. 22.54-62; Jn. 18.15-25)
69 Juna imatikainai Pedro agaa ekeemtatman, apú inake nuwa jegantun chichajak:
—Amesh Jisus Galileanmayaya nujaimpap wekaemume, —tau.
70 Tusa tama ashí aents antuinamunum:
—Wika dekatsjai ame tame nunak, —tiuwai.
71 Nuna tusa ukuak waitinum wetatman, tikich nuwa wainak aents nui ijunun ujaak:
—Jushakam Jisus Nazaretnumiaya nujai wekaenuwejama, —tusa etsegtau.
72 Tujash Pedrok ataktushkam uwaak Apajuin adayas:
—¡Wika au aentsnak wainchaujai! —tau.
73 Machik asag aents nui batsatu Pedron jegaantag:
—Dekas ameshkam auna jintintaijiyaitme, chichamjuminchakam dekanme, —tuidau.
74 Tama Jisusan pachis pegkegchaun chichajak, Apajuin adayas:
—¡Wika au aentsnak wainchaujai! —tau.
Taig atash shinukuí. 75 Nunitai Pedroshkam Jisus chichajak: “Atash eke shinatsaig kampatumá ugtuktinaitme” tibauwa nuna adeaju, nunik senchi wake besemag dekapeg kajegmamak jiinki buutiuwai.

- Mateo
- ←
- 26
- →

*26:2 “Pascua” tawa duka judío aidau uwig aishmag tsakatan maawag yuwinaku jistamtaiji aajakuí. Nunak Egipto nugkanum batsamas waitkam batsatun Apajuí ayamjuk jiijá agkanmitkamu asag, nuna anentaimtusag jistamainak dutikajakú ainawai. Diistá Éx. 12.1-28.

†26:17 Levaduranak paagkan inagkatatus harinan namukag ajuntin ainawai, wampushmitkati tusa.

‡26:27 “Copa” tawa duka yukunta numamtin aajakuí.

© 2008 WBT