- Marcos
- ←
- 2
- →

2
Jisus aents wekaechau etsagagbau
(Mt. 9.1-8; Lc. 5.17-26)
1 Nuna dutika wajumchik tsawan pujus Jisus wakitki Capernaum jegauwai; nunikmatai ni pujamujin dekajuawaju. 2 Nunikag kuashat aents aidauk jeganmag pimuidiaju, waitinum nagkamnasag tikichish wayachmin awajsaju. Imanikagmatai niishkam Apajuí chichamen etseju. 3 Nuniai cuatro aents aidau, aents wekaechaun jukiag itawaju. 4 Dutikawag aents piyaku asamtai, Jisus wajamunum jegamainchau asag, Jisus wajamunum mamikis jegá tuntupen wakag chigkaidiag, wekaechauwa nuna tepetaijin aepsag akakiaju. 5 Dutikamtai Jisus niiní kajinas anentaimaidaun wainu asa, wekaechaun chichajak:
—Uchijuh, amina tudaujum aidauk tsagkugnaje, —tau.
6 Nuna tutai chicham umiktinun jintinkagtin aidau nui pekajaidau ditak anentaimsag: 7 “¿Wagka jusha tuush chichawa? ¡Apajuin pegkegchau chichajak tu wekagajama! Imá Apajuikeajama tudaun tsagkugkagtumainuk”, tuidau. 8 Dita aatus anentaimainamujinak Jisus dekau asa:
—¿Wagka aannush anentaimainagme? 9 ¿Tuwaita imá yupichuch wekaechauwa ju tumainush, amina tudaujum aidauk tsagkugnaje taja dukaih, atsa nantakim tepetaijum jukim wetá tumainaitag dukaih? 10 Tujash wi Apajuí Uchijiyaitkun Aentsmaga Akiinau asan, ju nugka juwish tudau aidaunash tsagkugkagtumainaitag nu dekaatajum.
Tusa wekaechaun chichajak:
11 —Amina tajame, nantakim ainká tepetaijum jukim jeemin wakitkita, —tiuwai.
12 Tama nantakug ainká tepetaijin juki ashí wainainamunum jinkiu. Nunikmatai puyatjukag Apajuin emematuinak:
—Juna jutikauk duwikish tuke wainkachuitji, —tuidau.
Jisus Levin mina jintintaig atá tibau
(Mt. 9.9-13; Lc. 5.27-32)
13 Nuna dutika ukuak ataktú weuwai kuchá tugkitken. Nuishkam aentsuk imatiksag tuwajuidau, dutikam niishkam jintinkagtau. 14 Nui nagkaemakmá Leví✡ Diistá Mateo 9.9 Alfeo uchijin wainkauwai, kuichik apunu atinun akikmagtai yajumak ekeemtatman. Nunik:
—Wegajai, mina jintintaig aminum, —tiuwai.
Tama Levishkam wajakí Jisusjai weuwai.
15 Nunik nunú tsawantaik Jisus Leví jeen jegaa mesanum jegantá ekeemsau. Nuwig apú kuichkiji atinun yajumin aidaushkam Jisusa jintintaiji aidaujai ijunag nunú mesanmag jegantag ekeemsajui, kuashat niina saetus yujaidau asag. 16 Nunittaman chicham umiktinun jintinkagtin aidau, fariseo aidaujai, wainkag Jisusa jintintaiji aidaun chichajuinak:
—¿Wajuk asaya atumin jintinjamnush apú kuichkiji atinun yajumin nuigtú aents pegkegchau aina ibaujaish ijuntug yuwakush, umutnash ijuntusash umawa? —tuidau.
17 Nu tabaun Jisus antuk ayaak:
—Aents jamamtuchu aidauk ampijatnunak atsumtsame, aents jau aidau ampijatnunak atsumame. Wika aents tudaugtuchu aidaunak minitchauwaitjai, wika aents tudaugtin aidaun minitiuwaitjai.
Ijagmaka pujusá Apajuí aujut iniimsamu
(Mt. 9.14-17; Lc. 5.33-39)
18 Juagká jintintaiji aidau, fariseo aidaushkam yujumkan ijagmakag Apajuin aujuinak batsataidau, nuninai wajumak Jisusan jegantun iniinak:
—¿Wagka Juan Yamijatna nuna jintintaiji aidauk, fariseo aidaujai yujumkan ijagmainaish, ame jintintaijum aidaush ijagmainatsua? —tuidau.
19 Tama Jisus ayaak:
—¿Nuwena nunú aents ipaamu aidaush, nu nuwenu ditajai pujaigkish yujumkan ijagmak pekamainkaih? Nuwenu ditajai pujaigkik yujumkanak ijagmamaitsui. 20 Tujash tsawan jegattawai nuwena nunú juwam atata nu, nunikmatai ipaamu aidaush wake besemag dekapenak yujumkanak ijagmakagtatui.
Jisus jintinkagtak yamajam jintinkagtamua duka yaunchuk jintinkagtutai aina nujaig pachiimaitsui tibau
(Mt. 9.16-17)
21 Tusa ti junashkam tiuwai: “Makichik aentskesh jaanch yamagman tsupikag jaanch mamujunmag adujtuchu ainawai, yamajam asa jaanch mamujun nuní nagkaemas ichiimain asamtai. 22 Tuja makichkish uva yumiji yamá ijugbaunak, vino yajatai duwap apagbau ajutnumag yajachu ainawai, dutikamak vino yamajam asa, kajiak pushutak ipati ukagag duwapjai ajapnamain asamtai. Duwi uva yumiji yamá ijugbauk duwap yamajam apagbaunum yajataiyai.”
Jisusa jintintaiji aidau tsawan ayamtai aig trigo jukí yuwawagbau
(Mt. 12.1-8; Lc. 6.1-5)
23 Tsawan ayamtai tsawaju ai, Jisus ni jintintaiji aidaujai trigo ajakbaunum nagkaebau. Nuniamunum niina jintintaiji aidau trigon kupig juidau. 24 Nuniagtai fariseo aidau wainkag:
—Nijah ¿wagka amina jintintaijum aidaush, tsawan ayamtai tsawagmataig takantsashti tibauwa nunin aish aikainawa? —tuidau.
25 Tusa tiagtai Jisus ayaak:
—¿Atumek agagbauk ausachuk ainajum, David niijai yujaamujai yapajuinak, 26 Abiatar sumo sacerdote wajas pujai, jega Apajuí ememattainum wayaa, pag imá sacerdotek yuwati tibauwa nuna juki yuwak aents niijai yujaunash ayugkauwa duka?
27 Tsawan ayamtaiya duka aents pimpiak ayamjatnume tusa aikamui. Aentsuk tsawan ayamtai tsawautai nuna umigkatin atinme tichamui. 28 Nuniau asamtai, wika Apajuí Uchijiyaitkun Aentsmagan Akiinau asan, tsawan ayamtai tsawagmataish wajukmainaita nunak wikitjai tumainnuk, —tiuwai.

- Marcos
- ←
- 2
- →

✡2:14 Diistá Mateo 9.9

© 2008 WBT