- Mateo
- ←
- 2
- →

2
Yacha aidau kaunkag Jisusan emematiagbau
1 Herodes Judea nugka apuji wajas pujai, nunú nugkanmag yaakat Belegnum Jisus akiinauwai. Nunik akiinamtai yaakat Jerusalegnum tikich nugkanmaya etsá minitaijin batsamin aidau kaunkajui. Nunú aents aidauk yacha yaya aidaun dekapawag diisag dekau aajakajui. 2 Iman aidau Jerusalén jegawag iniimaidau:
—¿Tuwí pujawa judío aidaun apuji atin uchi yamá akiina dusha? Ii nugken etsá jintain pujusá yaya wainkamji, Apu akiintai wantinkatnai timawa nunú. Nunika wainkaja minaji ni ememattasa, —tuidau.
3 Nu tibaun aents aidau etsejiagtai, apu Herodes antuk puyatkau, tuja aantsag ashí aents Jerusalegnumia aidaushkam nuna antukag puyatkaju, nunikag:
—¡Wajukutskaih! —tusag kuashat pachis chichaidau.
4 Nuna aatus apu Herodesak antuk, kuashat anentaimu. Nuniak sacerdote apuji aidaun, chicham umiktin agagbaun pachis etsejin aidaujai untsukú, nunik:
—¿Tuwí Apu Kristush akiinatnaita? —tiuwai.
5 Tutai dita aiinak:
—Duka yaakat Belén, Judea nugkanum awa nui akiinatnai, juna aatus Apajuí etsegtujakú aidau agaju ainawai:
6 ‘Belén, Judea nugkanum awa juuwai yaakat imá piipichik, tujash nui akiinatnai makichik Apu,
tikich apu aidaun nagkaesau Israel* “Israel” dekas yama nagkamchaku naamkamujig Jacob aajakuí, hebreo chichamnumag “tsanumin” taku tawai, niina uchijig doce ajujakuí. Untsu “Israel” tawa nunak Apajuí adaikauwai, nunak nayaimpinmaya aentsjai maaniku taku tawai. Niina daajig jimag aajakuí Israel, Jacob, nunin asamtai Apajuí chichame apachnum “Israela uchijí aidau” takug nuna uchijí doce aajakajua nuna tawai, “israelita” takushkam Israela uchijí aidaunum akiinkag yujakajua nuna ashí taku “judío” tuuta, Hebreo tuuta awagmawai. aentsu Apuji atina nu’ tawai, —tuidau.
7 Nuna dekaa apu Herodes untsukú nunú yacha kaunkajua nuna, tikich aidauk dekainatsaig:
—¿Yaya wainkagmesh wajupá dukapea yujagme? —tusa chichastatus.
8 Dutika shiig aujus dekajua Belén ishimak:
—Wetajum, nunikjum shiig dekaatajum tuwig pujawa uchi Apu atinush, nunika wainkajum waketkujum minash ujatkatajum, wisha wenu uchin ememattajai, —tiuwai.
9 Tusá aaja apu akatjam wegaju, nunikmag wainkaju yayan, ditá nugkeen batsamsá wainkamun. Nunik yaya eketbaun nemajuk we wenakua, jegá uchi pujamunum nuna mamikis yaya eketunum jegawajui. 10 Nu jegan mamikis yaya eketun wainkag shiig aneasaju. 11 Nunikag jegawag jegá waikmá uchin dukujijai pujuttaman wainkaju. Dutika uchin tikishmatug emematuidau. Nuninak ditá kajunjin ujakag uchin anentag wají wakejumain aidaun susaju: Oron, ekematai incienso pegkeja kugkuinun, kugkuin mirranashkam. 12 Juna dutikawag kintamag kajiittaman Apajuí aentsji nayaimpinmaya: “Herodes pujamunum wakettsuk yajá tikich jintanum wakitkitajum”, tusa ujakú. Tima nunisag yajá tikich jintanum waketjau.
José Maríajai Egipto tupikakbau
13 Nunú aents yayan wainak kaunkaju waketjamtai, Josenashkam nayaimpinmaya aents kajanum wantintuk: “José nantaktá, nunikam nuwem uchijai jukim Egipto nugkanum waamak wetá. Apu Herodes suntajin ishiaktatui uchin kajegtí tusa. Awi pujamin tsawan uminkamtai, wakitkita tusan ujaktajame”, tiu. 14 Tima Joseshkam nantakí nunú kashik uchin dukujijai juki Egipto weuwai. 15 Nunik nuanuí pujusuí, Herodes jakamtai wakitkitatus. Tuja nuna dita Egipto wegajua duka, Apajuí etsegtin aajakajua nunú agagbaunum: “Mina uchig Egipto nugkanum pujaun untsuktatjai”, tawa nunú imanisag uminkauwai.
Herodes suntaji aidaun uchin kajegtí tusa ishiakbau
16 Nunú aents atushtanmaya yayan wainak kaunkau aidau, yajá waketjamun Herodes dekaa: Tsanujajeapi, tusa senchi kajekú. Nunik ni suntaji aidaun: Ashí uchi Belegnumia, nuigtú Belén tikiju batsataidaushkam, jimag mijan ajamu nagkamsajum yamá akiinau aidaujai kajegtajum, tusa ishiaku. Nunak Herodesak yayan wainak kaunkau aidaun inias, wajupa tsawantak aayi uchi akiinash nuna shiig dekau asa tiuwai. 17 Juna Herodes dutika uchin kajegkua duka, Apajuí etsegtin Jeremías agagbaunum:
18 “Antukmajai Ramanum senchi buutuidaun,
nunak Raquel niina uchijí aidaunum buutak anentaish ichichtumain wajashmae,
uchijí aidauk jinawaju asamtai”, tawa nunú imanisag uminkauwai.
José Maríajai Nazaret wakitkimu
19 Nunik dukap tsawan asa Herodes jakamtai, Apajuí aentsji nayaimpinmaya José Egipto pujuttaman kajanum wantintuk: 20 “José nantaktá, nunikam uchi dukujijai jukim Israel nugkanum wakitkita. Yamaik uchin maatatus wakejibia duka jakae”, tiu. 21 Nunú tima Joseshkam nuween uchijai juki Israel nugkanum wakitkiuwai. 22 Nunik niina nugkeen jegakmá José dekau, Herodesa uchijí Arquelao, apají jakamtai ni apu wajas inamak pujau tabaun, nunik ajankauwai Judeanum wetan. Nunittaman kajanum ujakuí: “Judeanum wetsuk Galilea nugkanum wetá”, tusa. 23 Tima yajá tikich jintanum we, ni nugkeen yaakat Nazaret pujustatus jegau. Nunú aatus nagkaemakiuwa duka, Apajuí etsegtin Isaías chichaak: “Kristuk Nazaretnumia” tutai atinai, tiuwa nunú imanisag uminkauwai.

- Mateo
- ←
- 2
- →

*2:6 “Israel” dekas yama nagkamchaku naamkamujig Jacob aajakuí, hebreo chichamnumag “tsanumin” taku tawai, niina uchijig doce ajujakuí. Untsu “Israel” tawa nunak Apajuí adaikauwai, nunak nayaimpinmaya aentsjai maaniku taku tawai. Niina daajig jimag aajakuí Israel, Jacob, nunin asamtai Apajuí chichame apachnum “Israela uchijí aidau” takug nuna uchijí doce aajakajua nuna tawai, “israelita” takushkam Israela uchijí aidaunum akiinkag yujakajua nuna ashí taku “judío” tuuta, Hebreo tuuta awagmawai.

© 2008 WBT