- Mateo
- ←
- 15
- →

15
Aentsun pegkegchau ebaun Jisus pachis etsegkamu
(Mr. 7.1-23)
1 Jerusalegnumia fariseo aidau, chicham umiktinun jintinkagtin aidaujai kaunkaju Jisusan jegantajui, nunikag:
2 —¿Wagka amina jintintaijum aidaush iina muunji umiktajum tibauwa nuna umitskesh ikigmatskesh yuwinawa? —tuidau.
3 Tiagtai Jisus ayaak:
—¿Wagka atumesh atumi muunjum chicham umiktajum timawa nu umiakjumesh, Apajuí chicham umiktajum timawa nu umitskesh idaijume? 4 Apajuí chichaak: ‘Atumin apa, dukujai eme anentsam diitajum, dutikakjum yaigtajum; ni apajin, dukujinakesh pegkegchaun chichajuk tsagkugtsuk maatajum’ tiuwai. 5 Tujash atumek: Ni apajin, dukujinakesh: ‘Ashí midau ajuta junak Apajuin anentag anagkuamjai, nuniku asan yaimaitsugme’ tusa 6 tauk, ni apajinak dukujinakesh yaimaitsui tajume. Nunú aaja tau asajum, Apajuí chichame umiktajum tujamawa duka imanchauch emajum, atumi muunjumi chichamega duke wejuinagme. 7 ¡Aentsú tsanú aidauwah! Apajuí etsegtin Isaías atumin pachipasag shiig tiuwai:
8 ‘Ju aents aina juka minak dekas ditá anentain eme anenjuinak adaituinatsui,
ayatak wenin adaituinawai.
9 Nuniau asag minak umigtuinatsui,
aents umiktajum tibauwa nuna jintinkagtuinak Apajuinu jintinkagtaji’ tuinawai, —tiuwai.
10 Juna ti aents aidaun untsuká chichaak:
—Antuktajum, nuniakjum shiig dekaatajum. 11 Wenunum wayá duka aentsnak pegkegchauk ematsui. Untsu aentsun weninia jiina nunú aentsnak pegkegchau emawai.
12 Timatai ni jintintaiji aidau Jisusan jegaantag:
—¿Amesh wainkamkum fariseo aidau ame tame nuna antukag kajekagma dusha? —tuidau.
13 Tama Jisus:
—Ditak mina Apag nayaimpinum puja nudauchu asag, ajak tegai ajaptayama numamtuk awajam agtinai. 14 Idaisatajum, ditak wainmainatsui, nuninaitak tikich wainmachu aidaun jintan inaktustatus wakejumaina numamtuk wajainawai. Wainmachua nunú tikich wainmachun jintan inaktustatus wegakug, waanum mai nuwig iyaumainai.
15 Tutai Pedro Jisusan:
—Shiig ujajatkata nunú augmatbau pachisam tame dusha wají takumea tame, —tiu.
16 Tutai Jisus:
—¿Atumesh nunú dekamainchauk dekapeajum? 17 ¿Dekatsjumek ashí wenunum wayauk ampugnum nagkaemaki, atsumamunum wegam letrinanum ajapna duka? 18 Tujash wenunum jiina duka anentainmaya jiinui. Nuniau asa aentsnash pegkegchau emawai. 19 Anentainmaya jiinui pegkegchau anentaimta dushakam, magkagtuta nu, tsanijinat, kasamat, tikich dekaskechu aig tsanumjut, pegkegchau chichagkagtut, 20 ju aina juuwai aentsun pegkegchau emauk, tujash ikigmagjum yuwatajum timawa nunú, ikigmatsuk yuwamuk aentsnak pegkegchauk ematsui.
Tikich nugkanmaya nuwa Jisusan dekaskeapi tibau
(Mr. 7.24-30)
21 Jisusjai nuwiya jiinjag Tiro nugkanum, Sidón nugkanmashkam wegajui. 22 Nui jegai Canaagnumia nuwa Jisusan untsukmaikia minis:
—¡Apu David wegantu uchijiyah! ¡Wait anenjujia minash! ¡Mina nawanjun wakan pegkegchau egkemtug, senchi waitkagta nu!, —tau.
23 Tamash Jisusak machikish aikchauwai. Nunitai ni jintintaiji aidau jegaantag:
—Iina ukujin minis untsú untsumkawa minajama, wakitkita tita, —tuidau.
24 Tama Jisus:
—Apajuik minak Israel aents megkaejau aina nuwig awetiuwai.
25 Nuna taig nuwashkam amainag tikishmatug pujus:
—Apuh yainkata, —tau.
26 Tutai Jisus ayaak:
—Uchi pagkan yuwau atankí yawá suwamuk pegkegchauwai, —tau.
27 Tutai nuwa ayaak:
—Duka apu dekaske. Tujash yawashkam mesa wapken pujusá tsaisá akakeamun yuwamajama, —tau.
28 Tutai Jisus ayaak:
—Nawantah, shiig senchi minaig kajintsá anentaimam duwi, ame wakejam duka imanisag uminkattawai, —tiu.
Nuna taig wamkes nunú nuwan nawanjishkam pegkeg wajasuí.
Jisus kuashat aents jaidau etsagakbau
29 Jisus nuwiya juwaki Galilea kuchajin jegauwai; nunik nainnum waka nui ekeemsauwai. 30 Nunikmatai kuashat aents aidau tuwagkaju; nuninak shutú, uwejé chuwijú, wainmachu, chichachu aidaun, nuigtú kuashat jau aidaunashkam ni eketbaunum ikautuidau. Nunikmatai Jisuschakam etsagaakui. 31 Dutikawajam aents chichachu aidaush chichaidau, uwejé tsujinkau aidaush pegkeg wegajui, shutú aidaushkam wekagaidau, wainmachu aidaushkam wainmaidau. Nunidaun aents aidauk puyatjukag ijunas dii ijuntuidau. Nunikag: “Israel aentsun Apajuiji dekas imá senchigtinai”, tusag emematuidau.
Jisus cuatro mil aents ayugkamu
(Mr. 8.1-9)
32 Nunikagmatai Jisus ni jintintaiji aidaun untsuká ijumag:
—Jujú aents aina juna wait anentuinajai. Kampatum tsawan wijai batsatainawai, tujash yumainji atsujuinawai. Yujumkan ayugtsukek ditá jeenig ishimaitsujai, jeen jegatakamag pimpikiag jaka iyaantainum tau asan.
33 Tutai niina jintintaiji aidau:
—Tujash ¿tuwiyag yutaish jumainaita imajú kuashat aents ayugmainush aents atsamunum pujag juniautish? —tuidau.
34 Tiagtai Jisus niina jintintaiji aidaun:
—¿Wajupa pagka ajutjamainawa? —tusa iniau.
Tama dita ujainak:
—Siete pag, nuigtú wajumchik namak ajutjamui, —tiaju.
35 Tiagmatai:
—Aents aidau akanjajum shiig nugká batsagtajum, —tusa idayak 36 pagkan namakjai juki wajan Apajin see ti, nuna puug ni jintintaiji aidaun tinabiu, dutikamtai dita aents aidaun tinamkajui. 37 Dutikawajam ashí shiig yuwawag shiig ejemakaju, nuigtushkam ampinjau aidaun siete chagkinnum aimjajui. 38 Nui yuwawajuk cuatro mil aents aajakuí, nuwash, uchi aidaush dekapatsuk imá aishmag muun aidauk dekapam. 39 Juna dutika Jisus aents aidaun aujus ukuak, botenum egkemag Magdala nugkanum weuwai.

- Mateo
- ←
- 15
- →

© 2008 WBT