- Juan
- ←
- 7
- →

7
Jerusalén wetsuk Galilea pujusbau
1 Juna tusa idayas Jisusak Galileanmag wekaesauwai, Judea nugkanmak wetsuk, nuwiya aidau maata tabau asa. 2 Tujash judío aidau ditá muunji uwegshunum aakmaja yujajakbau anentaimtusa jistamtaiji tsawan jegattak wajai, 3 niina yachi chichajuinak:
—Amek juwig juwatsuk, Judea nugkanum jintintaijum batsata nui wetá, ditash ame takaamugmin wainkatnume. 4 Aents ni takaamun iwainagtatus wakegauk uukag takachu ainawai. Ju ame takaam imag takaakmek, ashí tikich aents aidaush wainainamunum takastá, —tiajui.
5 Nunak niina yachi aidaukesh: Dekas Apajuí awemamuapi, tusag dekainachu asag tiajui. 6 Nunú tama Jisus chichaak:
—Apag mina awetak, ashí tikich aidaush iwaintuja takastá tujutbauwa duka eke tsawan jegatsui, tujash atuminig ashí tsawantak agkan ajutjamainawai. 7 Atumnak ju nugkanmaya aents aidauk kajegtamain ainatsui, tujash minak kajegtuinawai, wika dita pegkegchaun takainamun wainu asan, pegkegchauwai tuinamu asag. 8 Atumek jistanmag wetajum, wika minishtatjai. Mina awetiu takastá tujutbauwa nunú eke tsawan jegachu asamtai, —tiuwai.
9 Nuna tusa idayak nigka Galileanum juwakui.
Aak aakmagbau pachisa jistamtainum Jisus webau
10 Nunik juwakuitak niina yachi shiyakagmatai, niishkam aents dekajuawainum tusa uumak, yaunchuk aak aakmaja yujajakbau pachisa jistabaunum weuwai. 11 Judío aidauk nu jistanum batsamsag, Jisusan wainkatasag egainak:
—¿Dusha tuwig pujawa? —tusag imatuidau.
12 Nunú imat yujainai, nu aents tuwakbaunmaya wajumak niina pachisag: “Duka aentsuk dekas pegkejai”, tuinai, tikich chichaidau: “Auk pegkegchauwe, aentsun wainak tsanú wekaenuwe”, tuidau.
13 Tusa tuinakush iwainak paanmasag chichainachu, apu aidaun ishamaidau asag.
14 Jistamainamu tsawan ejapeantu ai, Jisuschakam jega Apajuí ememattainum wayaa jintinkagtuauwai. 15 Nunik nui jintinkagtutai, judío apuji aidauk puyatjusag diinak:
—Imaanik papiin ausachua annaitkush, ¿utusaya imatikash dekawa? —tiajui.
16 Nunú aaja tuinam Jisus chichaak:
—Wika midaunak jintinkagtatsjai, wika mina awetiuwa nudaun jintinkagtajai. 17 Aents dekas Apajuí wakegamun takastatus wakega nunú minak: Dekas Apajuin chichamen jintinjamji, nigka niinunak jintinjamtsuji, tusa dekamain ainawai. 18 Aents niina imanjin pachis chichauk, aents antugtuidau eme anenjitnume tusa tinu ainawai, untsu aents mina awetiuwa nuna eme anentinme tusa chichauk, waitjusagkesh chichatsuk, nigka dekaskea nunak chichau ainawai.
19 “¿Dekas Moisés atum chicham umiktinun amaschaukaitjum? Tujash nunú susamuitkujum makichkitigmekesh umiatsjume. Nuniayatkugmesh ¿wagka minash mantuatasagmesh wakejutagme?”, tau.
20 Tusa tutai aents nui pekajaidau aikag:
—Aminak dekas iwanchia nu pujugtame, ¿ya aminash mantamata tawa? —tiajui.
21 Tiagtai Jisus chichaak:
—Wi tsawan ayamtai aig, aentsun etsagagmag nuaduí anentai jegatsjume. 22 Moisés, uchi aishmagkuch akiinkuig tuke pakaji ajapjitajum tujabiajui, (nunak Moisesak ni nagkamachu aig, atumi muunjum nagkabau asamtai) atumshakam tsawan ayamtai tsawaju aigkish tuke dutikin ainagme. 23 Duka dekaske, atumek Moisés timawa nuna uwaekaig tusajum, tsawan ayamtai tsawaju aigkishkam uchi aishmag akiinamtaig pakaji ajapjin ainagme. Nunin ainayatkugmesh ¿wagka wi tsawan ayamtai tsawaju aig, aents jaun etsagagmag duwish kajeagme? 24 Atumek aents dutikamujiya nu shiig dekagtsukek pegkegchauwai tiigpajum, shiig dekaajum duwi nuninai takugmesh titajum, —tiuwai.
Jisus ni minimuji pachisa etsegkamu
25 Nuna tutai wajumak aents Jerusalén batsamin aidau antukag:
—¿Auchukaih maatasag egaa yujajiagma nu? 26 Diisjua aents tuwakbaunum wajan chichataish pachitsuk idayinana. ¿Dekas Apajuí awemamui tuidau asajampash apu aidaush ayatak diina? 27 Jutiik ju aents tuwiyampaita duka shiig dekaji, tujash Kristu minamujinak makichkish dekajuachagtinai, —tiaju.
28 Tuinamun Jisus jega Apajuí ememattainum jintinkagtak pujau antuk, senchi jiiká chichaak:
—Dekas atumek dekagjume, wi tuwiyanua minaja duka. Tujash wika. wi wakegamun takastasanuk minichuitjai, wika atumin wainchataigmia nunú awetimtai tauwaitjai. 29 Wika niijai pujaun juwi tau asan niinak shiig dekajai, nigki minak awetiuwai, —tiuwai.
30 Nuna tutai achiká jukiagta tuidau, tujash makichik aentskesh jegaantag achikchajui, ni achinkatnujig eke jegaachu asamtai. 31 Kuashat aents dekas Apajuí awemamap tae tuidau asag:
—¿Kristu taatnai tibauwa nu taash, ju aents jutii wainchataijin iwainag takaa juní nagkaemasampash takastinait? —tuidau.
Fariseo aidau Jisusan achikta tibau
32 Aents aidau Jisus pachisa chichainamun fariseo antukag, sacerdote apuji aidaujai ijunag chichasag, achijatin jega Apajuí ememattai kuitamin aidaun:
—Jisus achiktajum, —tiajui.
33 Tiaju ai Jisus chichaak:
—Wika atumjaig wajumchik tsawanchik pujusan, nuaduí mina awetiu pujamunum wetatjai. 34 Atumek minak egatkagtinaitjume, tujash waitkashtin ainagme, wi pujamunmag minimainchau asajum, —tiuwai.
35 Timatai apu aidau ditá ditak iniininak:
—¿Aush tuwig ii wainmainchaunmash wetí? ¿Judío aidau kanajag shiyak, griego aents batsatainamunum pujuina nuna jintintak wetin asampash tawa? 36 ¿Nunash wajuk tujamkua, ‘atumek minak egatkugmesh waitkashtin ainagme, wi pujamunmak minimainchau asajum’, tujama nunash tujamji? —tiajui.
Yumi pujutan sukagtinun pachis Jisus tibau
37 Jista ashimnamua nunú tsawan dekas imá puyatjusa anentaimtutai asamtai, nunú tsawantin Jisus wajantá senchi jiiká chichaak:
—Aents kitabauk, minai tanta uwagti. 38 Ni mina dekas Apajuí Uchijimpapita tusa anentaimtujuidaunak, agagbau chichaa nunisag, niina anentainig yumi pujutan sukagtina nunú pukuni jiintitnai, —tiuwai.
39 Jisus nuna tiuwa nunak, niina dekaskeapi tusa nemajuidauk Wakaní Pegkejin jukiagtinun pachis taku tiuwai. Nu tsawantaik Wakaní Pegkejig eke taachu, Jisus eke mantamna anean nayaimpinum waachu asamtai.
Aents aidau Jisusan pampankiag kanajagbau
40 Nunú tabaun aents antukaju chichainak:
—Juka dekas Apajuí etsegtin taatnai timawa nu taajamah, —tuidau.
41 Tikich chichaidau:
—Juka Kristui, —tiajui.
Nuna tuinai tikich chichaidaushkam:
—Atsa duchauwai ¿Kristu Galileanmaya amainkait? 42 Apajuí chichame agagbauwa nui chichaak: ‘Kristuk David wegantunum akiinu asa, Davitash Belegnum akiinauwa nunisag niishkam Belegnumak akiinatnai’, tawa aniaish —tuidau.
43 Nuna tusag aents aidauk Jisusan pampankiag ditak kanajajui. 44 Nuninai tikich aents Jisusan achiká jukiagtatus wakejuidaushkam achikchajui.
Apu aidau Jisusak Apajuí awemamuapita tichamu
45 Nunikag achijatin jega Apajuí emematku ijuntain kuitamin aidauk jegawajui, fariseo aidau, tikich sacerdoten apuji aidau batsatbaunum. Nunikagmatai:
—¿Wagka Jisusash juwi itachugme? —tusag iniasajui.
46 Tusá tuinam dita aiinak:
—Makichik aentskesh nu aents chichama imatika chichauk tuke wainkashbauwai, —tiajui.
47 Tiagtai fariseo chichainak:
—¿Atumesh tsanuamak yujainajum? 48 ¿Jutii apuji aidau, nuniachkush fariseo apuji aidaukesh niiní dekaskeapi tuinawash dusha wagka anentaimsajum diyatsjume? 49 Au aents chicham umiktinun dekatsu auk tikí pegkegchauwai, —tuidau.
50 Tiagtai nui Nicodemo niishkam fariseowaitak Jisusan ausatatus kashi jegajiuwa nunú chichaak:
51 —Jutii chicham umiktinji chichaak: ‘Aents chichaamuji antugtsukek suwimak susami tumaitsui, dekatkauk chichamujiyá antugka, nuaduí shiig ni dutikamujish dekajua dutikmainai’ tujamji, —tiuwai.
52 Tutai dita aiinak:
—¿Amesh Galileanmayagkaitam? Apajuí chichamen agagbauwa nu shiig kuitamsam ausam diisia, Galileanmaya aentsush Apajuí etsegtinush asauwashit nunú, —tiajui.
53 Tusa ukuinak makí makichik ditá jeen shiyakajui.

- Juan
- ←
- 7
- →

© 2008 WBT